ROZHODNUTIE KOMISIE
z 2. júna 2008,
ktorým sa mení a dopĺňa rozhodnutie 2004/432/ES o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES
[oznámené pod číslom K(2008) 2297]
(Text s významom pre EHP)
(2008/407/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (1), a najmä na jej štvrtý pododsek článku 29 ods. 1 a článok 29 ods. 2,
keďže:
(1)
V smernici 96/23/ES sa ustanovujú opatrenia na monitorovanie látok a skupín rezíduí, ktoré sú uvedené v prílohe I k danej smernici. Podľa smernice 96/23/ES zaradenie a ponechanie tretej krajiny na zoznamoch tretích krajín, z ktorých majú členské štáty povolené dovážať zvieratá a primárne produkty živočíšneho pôvodu, na ktoré sa vzťahuje uvedená smernica, je podmienené tým, že príslušné tretie krajiny predložia plán so stanovenými zárukami, ktoré poskytujú, pokiaľ ide o monitorovanie skupín rezíduí a látok uvedených v danej smernici.
(2)
V rozhodnutí Komisie 2004/432/ES z 29. apríla 2004 o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES (2), sa uvádza zoznam tretích krajín, ktoré predložili plán monitorovania rezíduí so stanovenými zárukami, ktoré tieto štáty poskytujú v súlade s požiadavkami uvedenej smernice.
(3)
Nová Kaledónia a Tanzánia predložili Komisii plány monitorovania rezíduí v prípade zvierat a produktov živočíšneho pôvodu, ktoré nie sú v súčasnosti uvedené v rozhodnutí 2004/432/ES. Hodnotenie týchto plánov a dodatočné informácie získané Komisiou poskytujú dostatočné záruky, pokiaľ ide o monitorovanie rezíduí v prípade príslušných zvierat a produktov v týchto tretích krajinách. Príslušné zvieratá a produkty živočíšneho pôvodu by sa preto mali zaradiť do zoznamu týkajúceho sa týchto tretích krajín, uvedeného v prílohe k uvedenému rozhodnutiu.
(4)
Kostarika, ktorá sa v súčasnosti neuvádza v prílohe k rozhodnutiu 2004/432/ES, predložila Komisii plán monitorovania rezíduí v prípade produktov akvakultúry. Hodnotenie tohto plánu a dodatočné informácie získané Komisiou poskytujú dostatočné záruky, pokiaľ ide o monitorovanie rezíduí v prípade produktov akvakultúry v tejto tretej krajine. Produkty akvakultúry by sa preto mali zahrnúť do zoznamu týkajúceho sa Kostariky v prílohe k uvedenému rozhodnutiu.
(5)
Južná Afrika bola, pokiaľ ide o niekoľko zvierat a produktov živočíšneho pôvodu, vypustená z prílohy k rozhodnutiu 2004/432/ES, zmenenom a doplnenom rozhodnutím Komisie 2008/105/ES (3). Po poskytnutí podstatných záruk si však Južná Afrika ponechala svoje položky týkajúce sa voľne žijúcej zveri a chovanej zveri vrátane pštrosov. Zatiaľ čo uvedená tretia krajina preukázala, že plán monitorovania rezíduí na roky 2007/2008 sa implementuje, pokiaľ ide o pštrosy, opätovne neposkytla dôkazy o implementácii plánu, pokiaľ ide o voľne žijúcu zver a chovanú zver s výnimkou pštrosov. Príslušné zvieratá a produkty živočíšneho pôvodu by sa preto mali vypustiť zo zoznamu týkajúceho sa Južnej Afriky uvedeného v prílohe k danému rozhodnutiu.
(6)
Kontrola Potravinového a veterinárneho úradu v Moldavskej republike odhalila závažné nedostatky týkajúce sa implementácie plánu monitorovania rezíduí v prípade medu. Príslušná položka týkajúca sa Moldavskej republiky by sa preto mala vypustiť zo zoznamu uvedeného v prílohe k danému rozhodnutiu. Orgány uvedenej tretej krajiny boli o tom zodpovedajúcim spôsobom informované.
(7)
Malo by sa ustanoviť prechodné obdobie na pokrytie zásielok zvierat a produktov živočíšneho pôvodu s pôvodom v Južnej Afrike a Moldavskej republike, ktoré boli do Spoločenstva odoslané z týchto tretích krajín pred dátumom uplatňovania tohto rozhodnutia, a to na účel pokrytia času potrebného na ich doručenie do Spoločenstva a predísť akémukoľvek narušeniu obchodu.
(8)
Rozhodnutie 2004/432/ES by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2004/432/ES sa nahrádza textom prílohy k tomuto rozhodnutiu.
Článok 2
Zmeny a doplnenia stanovené týmto rozhodnutím sa v zozname uvedenom v prílohe k rozhodnutiu 2004/432/ES nevzťahujú na zásielky zvierat a produktov živočíšneho pôvodu pochádzajúcich z Južnej Afriky a Moldavskej republiky v prípade, že dovozca týchto zvierat a produktov môže dokázať, že boli na ceste do Spoločenstva pred dátumom uplatňovania tohto rozhodnutia.
Článok 3
Toto rozhodnutie sa uplatňuje od 1. júna 2008.
Článok 4
Toto rozhodnutie je určené členským štátom.
V Bruseli 2. júna 2008